In-Nerazzurro Newsletter ta' kull xahar mill-Inter Club Malta Jannar 2021 F'din il-ħarġa… L-Editorjal - Mhux biskuttell imma froġa… Mill-kalendarju ta' l-Inter Club Malta Curva Nord Milano 1969 (It-Tieni Parti) minn Lawrence Cutajar Rebħ ta' tliet unuri f'sentejn mill-Ambrosiana Inter (It-Tieni Parti) minn Mario Formosa Holt Rikordi mill-Passat - Jannar minn Lawrence Cutajar Il-Logħbiet li għamlu l-Istorja tal-Inter (2) minn Lawrence Cutajar L-Istaġun Interista 2020/21 L-Editorjal - Mhux biskuttell imma froġa… Meta ħafna kienu qed jaħsbu li Real Madrid u Borussia Mönchengladbach kienu se jilgħabu għal biskuttell spiċċajna biex il-froġa għamluha l-Inter inkapaċi li jsibu tal-inqas gowl li jagħtihom il-kwalifikazzjoni. Mhux hekk biss iżda talli fil-grupp spiċċajna l-aħħar, l-ewwel darba fl-istorja ta' kemm ilha teżisti ċ-Champions League għal kuluri Nerazzurri. Għat-tielet sena konsekuttiva l-Inter spiċċat barra miċ-Champions League fl-istadju tal-Gruppi imma jekk fis-sentejn ta' qabel d-delużjoni taffit xi ftit permezz tal-Europa League, din id-darba spiċċajna barra mill-Ewropa għal kollox. Eliminazzjoni li żgur se jkollha effett fuq il-kumplament tal-Istaġun. L-ewwel effett bla dubju se jkun li minn issa l-quddiem Mister 12 il-miljun m'għandux aktar skużi. Jew jirbaħ il-Kampjonat jew ikun falla u falla bil-kbir. Lanqas ir-rebħ tal-Coppa Italia ma tkun ta' alibi għal Conte biex isalva dan l-Istaġun. It-tieni effett se jkun fuq it-tieqa ta' Jannar tas-suq tat-trasferimenti. Mingħajr il-flus tal-kwalifikazzjoni mill-gruppi jew dawk li setgħu ġew mill-Europa League u fid-dawl tas-sitwazzjoni preżenti fejn id-dħul huwa kważi 'ZERO' is-suq tat-trasferimenti għal-kuluri Nerazzurri ser ikun ibbażat fuq self u bdil ta' plejers. Il-lista ta' min jista' jħalli l-kuluri Nerazzurri diġa' lesta u forsi ilha lesta minn qabel din l-eliminazzjoni. Christian Eriksen li qatt ma kellu jew sab 'feeling' ma Conte huwa fil-quċċata ta' din il-lista u kemm Marotta kif ukoll Ausilio qegħdin jippruvaw isibu l-aħjar soluzzjoni sabiex jinstab dak il-plejer li jista' jkun aktar funzjonali fil-logħba ta' Mister 12 il-miljun. Warajh insibu lil Radja Nainggolan li baqa' biss mal-Inter għax ħadd ma ġie bl-aħjar offerta iżda issa anke self ikun possibbli basta s-soċjetà tneħħi l-piż tas-salarju tiegħu minn fuq spallejha. Plejers oħra li qed jissemmew huma Matías Vecino u Andrea Pinamonti. Dak li hu żgur huwa li nistgħu ninsew xi akkwisti sensazzjonali. It-tama ta kull supporter tal-Beneamata minn issa l-quddiem huwa lit-tim iħalli wara spallejh id-diżappunt ta' din l-eliminazzjoni u jiffoka fuq l-għan prinċipali ta' dan l-Istaġun, il-Kampjonat. Jekk dan ma jseħħx allura għal darb'oħra ikollna nassistu għal rivoluzzjoni teknika oħra fejn barra Massimiliano Allegri, issa fit-top list qed jissemma wkoll Simone Inzaghi u miegħu bħala diriġent Igli Tare. Għaldarb'oħra wieħed irid jistenna, jara u jittama li dan l-Istaġun ma jkunx miżjud mal-ħafna fallimentari tal-passat… p.s. - Dan l-editorjal inkiteb wara l-eliminazzjoni mill-Ewropa. Minn dak in-nhar l-Inter rebħet il-logħbiet kollha li lagħbet fil-Kampjonat u tinsab punt taħt il-leaders u disa' fuq it-tim favorit li jirbaħ dan il-Kampjonat. Amala….u s-Sena t-Tajba lil Kulħadd Mill-kalendarju ta' l-Inter Club Malta Xewqat sbieħ f'għeluq sninhom lil: Renald Abdilla; Not. Tony Abela; George Apap; Dr. Daniel J. Aquilina; George Arrigo; John Baldacchino; Nicolai Baldacchino; Anthony Borg; Joseph Borg; Joe Bugeja; Francis Buhagiar; Ian Camilleri; Mario Camilleri; Christopher Ciappara; Godfrey Ciappara; Bettega Cuschieri; Aronne Debono; Paul Debono; Abbie Dimech; Glen Ellul; Lawrence Falzon; Mariah Falzon; Darren Fava; Mario Formosa Holt; Shaun Gatt; Anthony Grima; George Magro; Stephen Marston; Clayton Mercieca; Charles Mifsud; Mario Mifsud; Carmel Mizzi; Shawn Pawney; Arthur Pawney; Rita Seguna; George Vella; Joseph Vella; Kevin Vella; Angelo Zammit; Mary Lourdes Zammit … Curva Nord Milano 1969 (It-Tieni Parti) minn Lawrence Cutajar Kif ktibna fl-ewwel puntata ta' din is-sensiela, il-grupp Inter Club Fossati, li għamel id-debutt tiegħu bħala grupp organizzat ta' 'supporters' fil-bidu tal-Istaġun 1967/68, kien magħmul prinċipalment minn żgħażagħ b'entużjażmu kbir. Però anke fi ħdan dan l-istess grupp kien hemm min konflitti interni prinċipalment bejn il-President Chinetti u wieħed mill-fundaturi tal-Grupp Walter Midolo. Tkellimna wkoll fuq l-ewwel żewġ gruppi, li kienu il-Moschettieri u l-Alficionados li maż-żmien bdew jitilfu mis-saħħa tagħhom. Ġara li fis-26 ta' Jannar 1969 l-Inter kienu mpenjati ġewwa lis-Stadio Renato Dall'Ara f'partita tal-Kampjonat kontra l-Bologna. Dakinhar inqala' inkwiet u ġlied bejn il-partitarji taż-żewġ naħat. Tajjeb li hawn wieħed jiftakar li l-Grupp Inter Club Fossati kien taħlita bejn dawk moderati u dawk aktar 'imqarrbin'. Meta l-partitarji Interisti kienu fi triqthom lura lejn Milano wara l-logħba, grupp ta' żgħażagħ minn dan il-grupp, taħt it-tmexxijja ta' Walter Midolo, li kienu magħrufa għal aggressivita' tagħhom, iddeċidew li jinfirdu minn dan il grupp u jingħaqdu fi grupp għalihom. Kienu propju Walter Midolo, Maurizio Biffi, Oscar Migliavacca, Vittorio Boiocchi, Gilberto Cavallini, Vincenzo Pignatelli, Angelo Ambrosini (il panettiere), Fernando Lombardo (il Foggiano) u Franco Nicoletti li f'dak il-lejl iffurmaw grupp ġdid bl-isem ta' BOYS – LE FURIE NERAZZURRE. L-isem 'BOYS' ġie ssuġġerit minn Walter Midolo u r-raġuni kienet li dan il-grupp kienu kollha żgħażagħ taħt l-għoxrin sena. Raġuni oħra kienet li huma riedu jiddistingwu ruħhom mill-gruppi l-oħra aktar anzjani u maturi. Il-Boys riedu jkunu xi ħaġa ġdida, żagħżugħa u potenti. Propju għalhekk Walter Midolo għażel dan l-isem partikulari għal dan il-grupp. - L-'istriscione' tal-Boys - Le Furie Nerazzurre L-ewwel biċċa xogħol tagħhom kienet li jinħoloq bandalora (striscione). Hawnhekk wieħed irid jiftakar li l-Inter Club Fossati kien għadu jeżisti u preżenti dejjem fil-'primo rosso', fejn illum hemm it-Templari. Fil-fatt kellhom jinħolqu żewġ 'striscioni' biex jieħdu post dak tal-Inter Club Fossati. L-ideja tal-għamla tal-'istriscioni' kienet tal-propjetarju tan-negozju Stoffe Mauri li kien jinsab ġewwa Via Roma. Biex ma jonfqux ħafna flus intuża l-isfond tal-'istriscione' tal-Inter Club Fossatti u fuqu ġie meħjut il-kliem 'Boys- Le Furie Nerazzurre'. Inħoloq ukoll striscione ieħor bil-kliem '11 Assi' li kien ukoll tal-istess grupp tal-Boys. L-ewwel darba li dehru dawn l-'istriscioni' ġewwa San Siro kienu għal partita home tal-Kampjonat kontra Torino fis-6 t'April 1969. L-ewwel darba li dehru fil-grawnd barra San Siro kien propju l-Ħadd ta' wara 13 t'April 1969 ġewwa Varese. B'dawn iż-żewġ 'striscioni', il-grupp bdew jokkupaw parti kbira mis-sezzjoni tal-grawnd indikat aktar il-fuq li bill-mod beda jintela' kollu bill-presenza ta' dawn l-Ultras Nerazzurri. Fi ftit taż-żmien tista' tgħid is-segwaċi ta' Chinetti (Inter Club Fossati) kollha ingħaqdu mal-Boys u dan il grupp tal-aħħar tista' tgħid miet mewta naturali. Barra l-Inter Club Fossati, aktar kmieni semmejna wkoll il-grupp tal-Moschettieri. Il-klima bejn il Boys u dan il-grupp dejjem kienet waħda tajba u minkejja id-differenza tal-mod kif jagħtu s-'support' tagħhom, biċċa l-kbira minn dan il-grupp, inkluż il-famuż trombettier tal-Inter Ugo Bianchini, bdew jagħmlu parti wkoll mill-Boys. Mill-Istaġun 1969/70, fil-logħbiet barra Milano, il-Boys u l-'istriscione' tagħhom beda jidher f'kull grawnd fl-Italia. Il-Boys kienu prinċipalment jivvjaġġaw għal partiti 'away' bill-ferroviji tal-Istat. Fl-1979, grazzi għax-xogħlijiet li saru fil-Istadio San Siro, il-Boys trasferew ruħhom għall-posizzjoni li jinsabu fiha llum jiġifieri is-Secondo Verde kollu. Dan il-kambjament xpruna wkoll lil Boys biex jagħmlu 'striscione' ġdid li kien intitolat BOYS S.A.N. (l-ittri S.A.N. jindikaw Squadre d'Azione Nerazzurre). Aktar ma beda jgħaddi ż-żmien bdew jinħolqu diversi gruppi oħra li bdew jimlew partijiet differenti fis-Secondo Verde. Grazzi għal Boys u dawn id-diversi gruppi oħra, illum il-Curva Nord Milano 69 hija waħda mill-aktar Curvi spettakolari u rispettati mhux biss fl-Italja iżda mad-dinja kollha. Il-Boys huma ġemellati mal-Ultras tal-Lazio, Valenzia u ma dawk tal-Varese. Fil-puntati li jmiss ta' din il-kitba se nagħtu ħarsa fil-qosor lejn id-diversi gruppi differenti li jagħmlu parti minn din il-Curva, li għalkemm taħt ismijiet differenti, kollha għandhom għan wieħed…li jagħtu s-support lil benjamini tagħhom fil-grawnd sat-tisfira finali u anke aktar. Rebħ ta' tliet unuri f'sentejn mill-Ambrosiana Inter (It-Tieni Parti) minn Mario Formosa Holt Fl-ewwel parti ta' din is-sensiela bdejna nagħtu ħarsa lejn it-tim tal-Ambrosiana Inter tal-Istaġun 1937/38 fejn bħala kowċ kienu taħt il-gwida ta' Aramando Castellazzi. Tajna ħarsa wkoll lejn l-attakk formidabbli ta' dan it-tim bil-ħames attakkanti kollha bil-kunjom jibda bl-ittra 'F' u għaldaqstant kienu magħruf bħala l-'ATTACCO DI FERRO'. F'din it-tieni parti tal-kitba tagħna se nagħtu ħarsa lejn il-kumplament tat-tim u anke t-triq li waslet lin-Nerazzurri biex rebħu ir-raba' Kampjonat fl-istorja glorjuża tagħhom. - Formazzjoni Staġun 1937/38 - Il-flokk bl-iscudetto mirbuħ Jekk l-attakk kien wieħed b'sahtu, mhux b'inqas kienu d-dipartimenti l-oħra tat-tim. Biżżejjed wieħed isemmi plejers bħall-gowlkeeper Giuseppe Peruchetti, id-difensuri Ballerio, Buoncore, Locatelli u Setti. F'nofs il-grawnd l-Ambrosiana kellha plejers tal-kalibru bħal Candiani, Olmi u Colli fost l-oħrajn. L-avversarji prinċipali tan-Nerazzurri kienu għal darb'oħra r-rivali eterni Milan u Juventus flimkien ma' Genoa u Bologna. Tista' tgħid li l-andament tal-Kampjonat tan-Nerazzurri kien wieħed kostanti, iżda anke dak tal-antagonisti tagħhom kważi kien fuq l-istess livell. Kien Kampjonat bilanċjat għall-aħħar. Fil-fatt meta kull tim kien fadallu jilgħab żewġ logħbiet għal tmiem il-Kampjonat, il-klassifika kienet taqra hekk: Juventus - 38, Ambrosiana Inter - 37, Milan, Bologna u Triestina kollha fit-tielet post b'36 punt. B'mod l-aktar sorprendenti fid-29 ġurnata l-Bianconeri tilfu f'darhom kontra Sampierdarnese 0-1. L-Ambrosiana Inter approfitaw minn din iż-żelqa tal-Juventini u ħadu ż-żewġ punt b'rebħa f'darhom kontra Roma b'gowl uniku ta' Ferrari. B'hekk issa kienu n-Nerazzurri li telgħu f'ras il-klassifika b'39 punt segwiti mir-rivali tagħhom b'punt inqas. B'Milan, Bologna u Genoa li ħadet post it-Triestina kollha jżommu ċ-ċans li jirbħu l-Kampjonat b'37 punt. Fl-aħħar ġurnata tal-Kampjonat li ntlagħabt fl-24 t'April 1938 fejn il-konfront deċiżiv bejn Milan u Juventus jispiċċa fi dro ta' 1-1, waqt li Bologna tilfu barra minn darhom kontra Livorno 2-3 u Genoa ma jiksbux ħlief dro ma Roma 1-1. In-Nerazzurri kien imisshom jilgħabu logħba barra minn darhom kontra Bari già moħħhom mistrieħ, salvi. Wara li fl-ewwel rawnd ġewwa Milano n-Nerazzurri kienu ħarġu rebbieħa bl-iskor kbir ta' 9-2, din id-darba ma kienx daqshekk faċli tant li l-ewwel taqsima għalqet mingħajr gowls. Kien biss fit-tieni taqsima lin-Nerazzurri sarfu s-supremazija tagħhom b'gowls minn Meazza u Frossi li rregalaw iż-żewġ punti meħtieġa għar-rebħ tar-raba' Scudetto mill-Beneamata u li wkoll kisser it-tradizzjoni ta' rebħ ta' Kampjonat fil-bidu jew fit-tmiem ta' deċenju ġdid. Peppino Meazza, li għalih kien il-ħdax il-Staġun konsekuttiv bill-flokk Interista, spiċċa l-aqwa skorer tal-Kampjonat b'20 gowl. Din kienet it-tielet darba li Meazza rebaħ il-klassifika ta' l-aqwa skorer fil-Kampjonat Taljan. Skorers oħra Nerazzurri li spikkaw kienu Giovanni Ferrari b'9 gowls u Pietro Ferraris II li skorja 14 –il gowl. Il-plejers li logħbiet kollha tal-Kampjonat (30) kienu l-gowlkeeper Giuseppe Peruchetti, id-difensur Ugo Locatelli, iż-żewġ plejers ta' nofs il-grawnd, Giovanni Ferrari u Renato Olmi u fl-aħħar iżda mhux l-anqas l-attakkant Pietro Ferraris II. Peppino Meazza skorja l-20 gowl f'26 partita. Fit-tielet puntata ta' din is-sensiela nagħtu ħarsa lejn l-Istaġun 1938/39 li fih l-Inter spiċċaw fit-tielet post tal-kampjonat iżda rebħu wkoll il-Coppa Italia għall-ewwel darba fl-istorja glorjuża tagħhom. - Il-kowċ Armando Castellazzi jittieħed trijonfalment mill-plejers tiegħu - Is-supporters Interisti jagħtu merħba trijonfali lit-tim hekk kif dan jasal minn Bari Rikordi mill-Passat - Jannar minn Lawrence Cutajar - Virgilio Fossati 3 ta' Jannar 1891: Ġewwa Porta Ticinese, Milano, twieled Virgilio Fossati li kien l-ewwel plejer-kowċ u t-tieni kaptan fl-istorja tal-Inter. Fossati kien ukoll l-ewwel plejer Interista li liebes il-flokk tat-tim Nazzjonali Taljan. Hu għamel id-debutt tiegħu bil-flokk tal-Inter nhar l-10 ta'Jannar 1909 f'partita tal-Kampjonat kontra l-kuġini tal-Milan li n-Nerazzurri ħarġu telliefa bl-iskor ta' 2-3. L-aħħar partita bil-flokk tal-Beneamata kienet nhar is-16 ta' Mejju 1915 f'partita tal-Kampjonat li l-Inter tilfu f'darhom kontra Genoa 1-3. B'kollox Fossati lagħab 7 staġuni mal-Inter li fihom lagħab total ta' 97 partita u skorja 4 gowls. Fir-rwol tiegħu ta' plejer ta' nofs-il-grawnd lagħab ukoll total ta' 12 –il partita mat-tim Nazzjonali Taljan. Fossati kien jagħmel ukoll parti mit-tim Interista bħala plejer-kowċ li fl-Istaġun 1909/10 rebaħ l-Ewwel kampjonat fl-istorja glorjuża tal-klabb. Matul l-Ewwel Gwerra Dinjija Virgilio Fossati kien tennent mal-Brigata Cuneo. Sfortunatament nhar il-25 ta' Diċembru 1916 ħalla din id-dinja waqt il-battalja kontra l-Awstrijaċi ġewwa Montefalco. Bla dubju din kienet telfa kbira għan-Nerazzurri, fejn Fossati kien u għadu kkunsidrat bħala parti mportanti mill-istorja tal-Inter. 7 ta'Jannar 1955: Ġewwa San Daniele Po provinċja ta' Cremona twieled Graziano Bini. Bini beda l-karriera kalċistika tiegħu mal-Primavera tal-Inter fil-bidu tas-snin '70. Dan id-difensur eleganti ġie msejjaħ mill-kowċ Luisito Suarez fl-ewwel tim tal-Inter meta kien għad kellu biss 17 –il sena. Fil-fatt Bini għamel id-debutt tiegħu mall-ewwel tim nhar is-7 ta' Mejju 1972 f'partita tal-Kampjonat ġewwa Genova kontra s-Sampdoria li spiċċat 0-0 meta daħal flok Mario Giubertoni fl-aħħar 10 minuti tal-partita. Minn dik il-partita, Bini qatt ma ħares lura u bill-mod beda jistabilixxi ruħu f'nofs id-difiża Nerazzurra bħala 'libero'. L-aħħar partita ta' Bini bil-flokk Interista kienet ukoll fil-Kampjonat ġewwa Genova kontra l-istess Sampdoria li kontrihom kien iddebutta u fejn din id-darba n-Nerazzurri ħarġu rebbieħa 2-1. Bini għamel ukoll 7 staġuni jilgħab bil-faxxa ta' kaptan. B'kollox bil-flokk tal-Inter, Bini lagħab total ta' 14 –il staġun li fihom lagħab total ta' 233 partita fil-Kampjonat (7 gowls), 66 partita fil-Coppa Italia (4 gowls) u 44 partita fit-Tazzi Ewropej (2 gowls). Fil-bidu tal-Istaġun 1985/86 ssieħeb mal-Genoa fejn hemm lagħab għal-żewġ staġuni fejn temm il-karriera tiegħu. Mal-Inter Bini rebaħ Kampjonat(1979/80) u darbtejn il-Coppa Italia (1977/78 u 1981/82). - Graziano Bini - Gigi Simoni 22 ta' Jannar 1939: Ġewwa Crevalcore twieled Luigi Simoni, bla dubju wieħed mill-aktar kowċis li kien u baqa' f'qalb l-Interisti kollha. Simoni ġie ngaġġat mill-President Massimo Moratti biex imexxi l-Inter fil-bidu tal-Istaġun 1997/98. Simoni kien għadu kif kellu sena tajba ħafna fuq man-Napoli. Mall-Inter Simoni kellu x-xorti li fit-tim tiegħu kellu lil ċertu Luis Nazario De Lima magħruf aħjar bħala Ronald il-Fenomeno. Dal l-Istaġun kien wieħed partikulari għall-Inter fejn għal diversi ġranet tal-Kampjonat kienu fl-ewwel posizzjoni. Kulħadd jiftakar x'ġara nhar is-26 t'April 1998 ġewwa Turin fejn il-partita kontra r-rivali eterni tal-Juventus ġiet falzata mir-referee tal-partita Piero Ceccarini wara li naqas li ssaffar penalty favur in-Nerazzurri għal fowl ċarissimu ta' Iuliano fuq Ronaldo. Min jista' jinsa lil Simoni joħroġ jiġri f'nofs il-grawnd jipprotesta. F'dak l-istess Staġun in-Nerazzurri spiċċaw il-Kampjonat fit-tieni post iżda bħala konsolazzjoni kbira waslet ir-rebħa tat-tielet Tazza UEFA fl-istorja tagħhom meta ġewwa Parigi fil-finali għelbu lil Lazio 3-0. L-Istaġun ta' wara beda bl-istess ritmu tal-ewwel wieħed u kienet tassew sorpriża meta nhar it-30 ta' Novembru 1998 ġie mibdul minn Mircea Lucescu fuq il-bank Interista wara rebħa sofferta ġewwa l-Meazza kontra Salernitana. Gigi Simoni ħalla din id-dinja nhar it-22 ta' Mejju 2020 fl-eta ta' 81 sena. 26 ta' Jannar 1963: Ġewwa Setubal il-Portugal twieled l-'Special One' Jose' Mario Dos Santos MOURINHO Felix. Qabel ma inaqgħad mal-Inter fil-bidu tal-Istaġun 2008/09, Mourinho kien diġa' famuz u rebbieħ bħala kowċ mal-Portugiżi tal-Porto fejn rebaħ 2 Kampjonati, Tazza tal-Portugal, Tazza UEFA u Tazza tac-Champions u mal-Ingliżi tac-Chelsea, fejn anke hawn kellu suċċess mal-Blues bir-rebħ ta' 2 Kampjonati, 2 Tazzi tal-Lega, FA Cup u Community Shield. Massimo Moratti mall-ewwel ra lil Mourinho bħala sostitut denju ta' Roberto Mancini u fil-fatt ma marx żbaljat. Iż-żewġ staġuni mall-Inter kienu ħolma għal kull Interista. Fihom in-Nerazzurri rebħu 2 Scudetti, Coppa Italia, Super Coppa Italiana u c-Champions League wara nuqqas ta' 45 sena. L-Istaġun 2009/10, l-Istaġun tat-Tripletta, se jħalli lill-isem ta' Jose' Mourinho imnaqqax b'ittri tad-deheb fl-istorja glorjuża tal-Inter. - Josè Mourinho - Formazzjoni Staġun 1920/21 30 ta' Jannar 1921: Dakinhar intlagħbet is-sitt partita tal-Girone Finale tal-Kampjonat Taljan 1920/21 fejn fiha Milan u Inter spiċċaw fi dro ta' 1-1. Il-Milan marru fil-vantaġġ fl-ewwel taqsima b'gowl ta' Bellolio iżda l-Inter salvaw punt fit-tieni taqsima permezz ta' penalty skurjat minn Cevenini III. S'issa xejn partikulari. Li ġara però li din il-partita daħlet fl-istorja tal-futbol Taljan għax kienet l-ewwel u l-uniku darba li tim fil-Kampjonat Taljan kellu 5 aħwa jilgħabu kollha fl-istess tim u l-partita. Dawn kienu propju l-Interisti Aldo, Mario, Luigi, Cesare u Carlo. Għal kronika dakinhar il-formazzjoni tal-Inter kienet din: Campelli, Mario Cevenini II, Beltrami, Da Sacco, Luigi Cevenini III, Aldo Cevenini I, Martinella, Aebi, Agradi, Carlo Cevenini V, Cesare Cevenini IV. Il-Logħbiet li għamlu l-Istorja tal-Inter (2) minn Lawrence Cutajar DECIDER KONTROVERSJALI PRO VERCELLI – INTER 3-10 24 T'APRIL 1910 Stadio Principe di Napoli - Vercelli Pro Vercelli: Leone, Tacchini, Rei, Varalda, Callegaris, Degara, Bianco, Bossola, Eula, Zorzoli, Rampini. INTER: Campelli, Fronte, Zoller, Yenni, Fossati V, Stebler, Payer, Engler, Peterly, Aebi, Schuler Referee: Meazza (Casteggio) Skurjaw: Tacchini (P), Zorzoli (P), Rampini (P), 4 Engler (I), Fossati V, 2 Payer (I), Peterly, 2 Schuler (I). Fi tmiem il-Kampjonat tal-Prima Categoria 1909/-10, l-ewwel żewġ timijiet fil-klassifika kienu l-Inter u Pro Vercelli b'25 punt kull wieħed bill-Juventus warrajhom bi 17 –il punt. Għalhekk biex jiġi assenjata l-Iscudetto kien hemm bżonn deċider bejn dawn iż-żewġ timijiet. Il-problema kienu id-dati għal din il-partita. L-uniċi dati disponibbli kienu is-17, l-24 t'April u l-1 ta' Mejju 1910. Dan peress li wara dawn id-dati il-plejers kienu se jkunu impenjati mat-tim Nazzjonali Taljan. Hawnhekk bdew il-problemi. Il-Vercellesi ma riedux jilgħabu fl-ewwel żewġ dati minħabba li diversi plejers regolari tagħhom kienu mpenjati f'Tournament li fih kien se jipparteċipa it-tim Nazzjonali tal-Militar. Minn naħa l-oħra l-Inter ma riedux jilgħabu fl-1 ta' Mejju għar-raġuni li kienu mpenjati f'tournament li kien ilu pjanat minn ħafna mien qabel. Il-Federazione Italiana Gioco Calcio (FIGC) iddeċidiet li l-logħba għanda tintlagħab fl-24 t'April. Raġuni prinċipali kienet li ndikaw li l-logħba tan-Nazzjonali tal-Militar ma għandiex tfixkel dik tal-Federazzjoni. Kif ittieħdet din id-deċizjoni il-Pro Vercelli ħarġu stqarrija għall-istampa li kienet tgħid: " A evitare giusti proclami dal pubblico che intendesse presenziare a Vercelli alla partita di finale, avvertiamo che nessun giocatore della prima squadra prenderà parte alla gara". Fi kliem semplici huma indikaw li fit-tim li jilgħab il-finali ma kienx se jkun hemm ebda plejer mill-ewwel tim. Għal din il-partita l-Inter ġew milqugħa b'sensiela ta' tgħajjir u tisfir mill-pubbliku Vercellese meta preżentaw ruħhom fil-grawnd. Wara biss 20 minuta l-Inter diġa kienu 3-0 minn fuq. Ir-riżultat finali kien wieħed ċar b'rebħa Interista ta 10-3 b'Engler jiskorja 4 gowls. Il-presetazzjoni taż-żgħażagħ tal-Pro Vercelli wkoll ġiet imfaħħra. Ovvjament il-polemika baqgħet għaddejja anke wara din il-logħba. Id-dirigenti tal-Pro Vercelli anke għamlu protest kontra l-presenza ta' Aebi fit-tim tal-Inter fejn allegaw li dan ma kienx reġistrat kif suppost fuq il-kotba tal-Inter. Fl-1 ta' Mejju 1910 din it-talba ġiet miċħuda mill-FIGC fejn indikat li Aebi setgħa regolarment jilgħab għax dan kien ċittadin Taljan u li lagħab għal ftit żmien fil-Kampjonat Svizzeru ma jħassar xejn minn dan. Barra minn hekk il-Pro Vercelli ġew immultati mitejn liri Taljani talli waqqaw il-logħba għaż-żufjett u nuqqas ta' sportività fil-konfront tal-avversarji tagħhom. Il-grawnd tagħhom ġie wkoll sospiż sal-aħħar ta' Diċembru 1910. Il-verita' fuq kollox hija din. Ħadd mill-plejers ta' Pro Vercelli ma pparteċipa mat-tim Nazzjonali tal-Militar għalhekk liberalment setgħu jilgħabu din il-partita. L-iskuza kienet li ħafna mill-plejers tagħhom kienu morda fis-sodda bl-influwenza. Kienet x'kienet l-istorja, jibqa' l-fatt li din il-logħba fetħet it-triq biex l-Inter jirbħu l-Ewwel Kampjonat fl-istorja glorjuża tagħhom. Fil-ħarġa tan-Nerazzurro li jmiss se nagħtu ħarsa lejn l-akbar rebħa tal-Inter fil-Kampjonat. - Il-kaptan Interista Fossati flimkien ma dak tal-avversarji Pro Vercelli - Is-sidrija (panciotto) mogħti bħala premju għar-rebħ fil-Kampjonat 1909/10 - Parti mill-paġna tal-Gazzetta dello Sport tal-24/04/1910 - Parti mill-paġna tal-Gazzetta dello Sport tal-24/04/1910 L-Istaġun Interista 2020/21 Kampjonat 2020/2021 Embed://<iframe width="560" height="315" src="https://www.youtube.com/embed/TtXSPJRC8pw" frameborder="0" allow="accelerometer; autoplay; clipboard-write; encrypted-media; gyroscope; picture-in-picture" allowfullscreen></iframe> Champions League 2020/2021